12 Mantšu a latelago a boporofeta a hlalosa seo se bego se tla direga: “Ka kwa lentšu le le hlabošago legodimong le re: ‘Bjale go tlile phološo le matla le mmušo wa Modimo wa rena le matla a Kriste wa gagwe, gobane mmegi wa bana babo rena [Sathane] yo a ba begago pele ga Modimo mosegare le bošego o lahletšwe tlase!’” (Kutollo 12:10) Na o etše hloko ditiragalo tše pedi tša bohlokwa kudu tšeo di hlaloswago temaneng yeo ya Beibele? Ya mathomo, Mmušo wa Modimo wo kgoši ya wona e lego Jesu Kriste o thoma go buša. Ya bobedi, Sathane o ntšhwa legodimong o lahlelwa lefaseng. Bakgekolo ba ile ba mo lesa gore a lle a kgebiše pelo. Di be di se tša fela tša lapa la ga Phaka, di be di nyaka karabo go tšwa go wa Mmagauta wa go ja bogobe. O rile ge a emelela a re o tšwela ntle, Ntlatlana a mo goga ka mosela wa roko a mmea fase. "Kgane le reng le ntudiša fase mma" "Ga se ra fetša polelo ya rena." "Kgane re sa bolela eng" "Mogadibo, nke o mo fe tšona a be a re fe phetolo." Phafana o ile a fologa setulo, a kwatama fase ka dikhuru, a ntšha thekgwana ka gare ga tuku hlogong, a e khurumolla, a thwapa motšoko, a o goga ka mašoba a nko gabedi, gararo, a napa a ethimola. A re go ethimola a khurumela thekgwana a e swametša ka lemenong la tuku hlogong, a lebelela Mmagauta ka mahlong a hlonama a re: "Mmagauta ngwana wa kgaetšedi ya ka, na o sa boela ga Tselapedi" Mmagauta a tomola mahlo a go tlala letšhogo a re: "Rakgadi, nka se sa le bea moo. Tše ke di bontšhitšwego ke batho ba Musina e sa le ke betlwa ga se ka ka ka kwa motho a laodiša tša go swana natšo." Bakgekolo ba lebeletšana, ba sobana ka mahlo. Gwa bolela Ntlatlana le yena a hloname a re: "Bjale taelo yela ya papago ya go re o boele ka ga rakgadiago o be ngwetši ya gagwe o reng ka yona" Bakgekolo ba ile ba hloka karabo go tšwa go Mmagauta. O ile a ba botša gore o tla ba fa karabo o sa ya go inagana. Bošego bja letšatši leo o ile a se robale, dikgopolo tša gagwe tša lala di thulana. A thoma tša bophelo bja gagwe ge a totompetša ka banna go tloga go Theledi go ya go Sekatane, go tloga go Sekatane go ya go bokgoša, go tloga go bokgoša go ya go Tselapedi go fihlela ge a ikgonere a le bjalo, a hloka le pudi ya leleme le letala le ge e ka ba thorwana e tee ya ngwana. Ka pelobohloko a re: "Bjale gona bophelo bo ntlaeditše. Ke swanetše go no phetha taelo ya papa. Taba ke gore ke tla thoma ka go reng ge ke fihla go Puledi Mosadi wa gagwe yena ge a ka nkgakalela a re ke tlilo mo tšeela monna ke tla reng Ke tla mmona phošo Ke tla re Puledi ke wa ka Gape nna ke mo ganne ke re ke lešilo ga se a ntshwanela. Lehono lešilo ke nna. Ke gopola mantšu a papa mohla a ntaela." Mogopolong wa Mmagauta gwa tla mantšu a Phaka ge a be a re: "Mmagauta, na o tla gola neng ka gore o eta o hlotletša malapa a banna ba naga ye ka moka Akere o nyaka boiketlo O ikgethela banna ba bakaone O ntheeletše gabotse. Tseba gore mepipi ka moka e a na." Mmagauta a thoma go lemoga kgonthe ya seema se sa bagologolo. Malapa ka moka a na le mathata. Ga go seema se borutho?